**Dôvodová správa**

**Všeobecná časť**

Predložený návrh zákona, ktorým sa mení a dopĺňa zákon č. 395/2002 Z. z. o archívoch a registratúrach a o doplnení niektorých zákonov v znení neskorších predpisov a ktorým sa mení zákon č. 431/2002 Z. z. o účtovníctve v znení neskorších predpisov sa predkladá v súlade s Plánom legislatívnych úloh vlády Slovenskej republiky na rok 2024 (úloha č. 11 v mesiaci september) a na základe súhlasného stanoviska predsedu vlády Slovenskej republiky k žiadosti o zmenu termínu plnenia úlohy do 31. marca 2025).

Návrh zákona precizuje definíciu registratúrneho záznamu v nadväznosti na jeho podobu, zavádza nový základný pojem transformácia a v novom § 16b ustanovuje pravidlá tohto procesu. Prínosom procesu transformácie registratúrnych záznamov je, že pôvodca registratúry si sám zvolí podobu uchovávania registratúrnych záznamov, čím sa zásadným spôsobom zabraňuje zdvojovaniu jeho registratúry.

Novela zákona ďalej jednoznačne definuje prechod vlastníckeho práva na štát pri nájdení archívneho dokumentu za podmienok, kedy pôvodné vlastnícke práva už nie je možné určiť; upravuje práva a povinnosti zriaďovateľa archívu, pričom zakazuje, aby zriaďovateľ archívu zveril správu jeho archívnych dokumentov inej osobe, resp. aby pri opätovnom udelení súhlasu na zriadenie archívu požadoval vrátenie archívnych dokumentov odovzdaných do štátneho archívu. Ďalej sa vypúšťa možnosť, aby zriaďovateľ archívu alebo vlastník archívneho dokumentu žiadal od Ministerstva vnútra SR finančný príspevok spojený s ochranou nimi spravovaných archívnych dokumentov.

V celom texte zákona sa zavádza nová legislatívna skratka štátny archív a návrh zákona obsahuje ďalšie legislatívno-technické úpravy.

Novela zákona zároveň reaguje na aplikačnú prax na úseku elektronického vyhotovovania evidenčných listov archívnych fondov a archívnych zbierok, obmedzenia prístupu k údajom v evidencii úbytkov, vyrubovania správnych poplatkov za vydanie odpisu, výpisu, potvrdenia z archívneho dokumentu a vyhotovenie kópie archívneho dokumentu; za vyhotovenie kópie archívneho dokumentu, ktorý vyhľadal žiadateľ pri štúdiu v bádateľni archívu sám, uhrádza len náklady spojené s jej vyhotovením.

Ministerstvo vnútra SR doručuje do zahraničia odpis, výpis, potvrdenie z archívneho dokumentu alebo kópiu archívneho dokumentu, na ktoré sa vzťahuje úhrada správneho poplatku, najmä prostredníctvom Ministerstva zahraničných vecí a európskych záležitostí Slovenskej republiky. Vypúšťa sa povinnosť zasielať jedno vyhotovenie konzervačnej kópie najvýznamnejších archívnych dokumentov Slovenskému národnému archívu, nakoľko sa týkala procesu mikrofilmovania archívnych dokumentov a nadväzovala na zriadenia ústrednej filmotéky v Slovenskom národnom archíve.

Za účelom zosúladenia s vyhláškou Ministerstva školstva, vedy, výskumu a športu SR č. 244/2019 Z. z. o sústave študijných odborov Slovenskej republiky v znení vyhlášky Ministerstva školstva, vedy, výskumu a športu SR č. 26/2023 Z. z. bol študijný odbor archívnictvo a pomocné vedy historické nahradený študijným odborom historické vedy.

Neuvedenie zdroja archívneho dokumentu sa považuje za hrubé porušenie bádateľského poriadku; precizuje typ obalu pri ich procese odovzdávania neelektronických archívnych dokumentov a povinnosť odovzdať elektronické archívne dokumenty do elektronického archívu alebo podľa pokynov archívu. Na tento proces nadväzuje rozšírenie položiek preberacieho zoznamu o elektronické archívne dokumenty.

Cenu archívneho dokumentu pre jeho dočasný vývoz určuje Akvizičná komisia ministerstva (§ 25).

Novela špecifikuje typ poplatku pri vydaní odpisu, výpisu, potvrdenia z registratúrneho záznamu a kópie registratúrneho záznamu (úhrada nákladov alebo správny poplatok); ustanovuje povinnosť predložiť návrh na osobitné vyradenie všetkých registratúrnych záznamov zanikajúceho pôvodcu registratúry, odovzdať všetky registratúrne záznamy určenému archívu a zároveň uložiť registratúrne záznamy bez trvalej dokumentárnej hodnoty, o ktorých tak rozhodol štátny archív do uplynutia lehôt uloženia. Ďalej precizuje spôsoby autorizácie elektronických registratúrnych záznamov v súlade s § 23 zákona o eGovernmente; upravuje oprávnenie osvedčovať zhodu s obsahom registratúrnych záznamov vzniknutých z činnosti pôvodcu registratúry správcovi, ktorý spravuje jeho registratúrne záznamy, ak pôvodca registratúry zanikol bez právneho nástupcu; zosúlaďuje kompetencie štátneho zamestnanca vykonávajúceho štátny odborný dozor s oprávneniami pracovníka kontroly vykonávajúceho kontrolu podľa zákona č. 10/1996 Z. z. o kontrole v štátnej správe v znení neskorších predpisov a upravuje povinnosť umožniť zamestnancovi štátneho odbornému dozoru nahliadať do informačného systému správy registratúry.

Nový § 16b zavádza možnosť transformovať registratúrne záznamy za účelom zabezpečovania výkonu administratívnych činností súvisiacich s udelenými kompetenciami alebo predmetom činnosti pôvodcu registratúry. Ustanovuje pravidlá transformácie (transformácia registratúrneho záznamu sa môže vykonať len raz, a to len z hodnoverného registratúrneho záznamu), spôsobu vykonania (z neelektronickej do elektronickej podoby a naopak, a to zaručenou konverziou, skenovaním do súborového formátu zaručujúceho hodnovernosť dokumentu alebo vytlačením na papier), pričom pôvodca registratúry musí transformáciu vykonať takým postupom, zariadením, resp. programovým vybavením, ktoré zabezpečia hodnovernosť transformovaného registratúrneho záznamu.

Novela zákona zavádza možnosť osobitného vyraďovacieho konania a rozširuje typy povinných vyhlásení zo strany pôvodcu registratúry.

Upravuje sa výška pokuty za priestupok a správny delikt, nakoľko táto nebola predmetom novelizácie od začatia platnosti zákona v roku 2002.

Návrh zákona je v súlade s Ústavou Slovenskej republiky, s ústavnými zákonmi a nálezmi ústavného súdu, a medzinárodnými zmluvami a inými medzinárodnými dokumentmi, ktorými je Slovenská republika viazaná.

Predložený návrh zákona má pozitívny vplyv na podnikateľské prostredie a životné prostredie; nemá vplyv na rozpočet verejnej správy, vplyv na limit verejných výdavkov, na služby verejnej správy pre občana, informatizáciu spoločnosti a sociálne vplyvy, ani vplyv na manželstvo, rodičovstvo a rodinu.

**Dôvodová správa**

**Osobitná časť**

**Čl. I**

**K bodu 1**

V kontexte nového § 16b sa precizuje definícia registratúrneho záznamu, ktorá ustanovuje možné podoby neelektronického registratúrneho záznamu a elektronického registratúrneho záznamu s prihliadnutím na proces, ktorý v súlade so zákonom o eGovermente umožňuje transformovať registratúrny záznam z jednej podoby do druhej, listinnej alebo elektronickej.

**K bodu 2**

Precizujú sa podmienky vyraďovania registratúrneho záznamu, pričom sa pripúšťa, že za určitých okolností môže dôjsť aj k vyradeniu registratúrneho záznamu, ktorému ešte neuplynula lehota uloženia. Podrobnosti upravuje § 10 ods. 2 vyhlášky č. 628/2002 Z. z. ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov.

**K bodu 3**

Základné pojmy sa z dôvodu doplnenia nového § 16b dopĺňajú o novú definíciu pojmu transformácie registratúrneho záznamu. Proces transformácie sa definuje ako zmena podoby registratúrneho záznamu, pričom sa zachováva jeho hodnovernosť pre účely tohto zákona. Tento pojem sa používa v legislatívnych predpisoch a je zavedený napríklad v zákone o účtovníctve. Definuje sa elektronická parafa, ktorá sa týka podpisovania elektronického registratúrneho záznamu prostredníctvom elektronického informačného systému správy registratúry u pôvodcu registratúry.

**K bodu 4**

Ide o zosúladenie terminológie používanej v zákone a v nadväzujúcej vyhláške, kde pojem jedinečnosť je nahradený termínom hodnovernosť s výstižnejším zahrnutím kritérií ako sú vierohodnosť pôvodu, neporušenosť obsahu a čitateľnosť záznamu.

**K bodu 5**

Nový odsek sa dopĺňa z dôvodu riešenia a jednoznačného zadefinovania prechodu vlastníckeho práva na štát pri nájdení archívneho dokumentu za podmienok, kedy pôvodné vlastnícke práva už nie je možné určiť. Znenie ustanovenia je upravené tak, aby motivovalo nálezcu informovať Ministerstvo vnútra SR o nájdení takéhoto archívneho dokumentu, pričom nálezcovi patrí odmena vo výške 10 % z ceny archívneho dokumentu. Cenu archívneho dokumentu zisťuje Akvizičná komisia ministerstva zložená z odborníkov - archivárov, ktorí majú za úlohu posudzovať hodnotu a význam archívnych dokumentov. Zároveň sa nadväzuje na aplikačnú prax, kedy sa množia prípady predloženia nájdených archívnych dokumentov, pri ktorých nie je možné dokladovať ich vlastníctvo.

**K bodom 6 a 7, 17, 19, 22, 29, 30, 37**

Doplnenie legislatívnej skratky v bode 6 a následných novelizačných bodov.

**K bodu 8**

Ministerstvu vnútra SR sa ustanovuje ďalšia právomoc pre zrušenie archívu zriaďovateľa, a to v prípade, ak zriaďovateľ archívu ani po opakovanom uložení pokuty neodstráni porušenie povinnosti vyplývajúcich mu zo zákona.

**K bodu 9**

Vypúšťa sa právo zriaďovateľa archívu požiadať Ministerstvo vnútra SR o finančný príspevok na úhradu nákladov potrebných na úpravu priestorov archívu z dôvodu, že Ministerstvo vnútra SR dlhodobo nedisponuje akýmikoľvek finančnými prostriedkami vyčlenenými na tieto účely. Ak pôvodca plánuje zriadiť archív, musí znášať všetky finančné náklady s tým spojené. Ak si pôvodca nezriadi archív, zodpovednosť a finančné náklady za archívne dokumenty vzniknuté z jeho činnosti znáša Ministerstvo vnútra SR prostredníctvom štátneho archívu, v ktorom sú uložené.

**K bodu 10**

Doplnenie povinnosti pre zriaďovateľa archívu reaguje na aplikačnú prax a nesprávny postup zriaďovateľa archívu, ktorý si prostredníctvom outsourcingu zadáva činnosti a procesy správy vlastných archívnych dokumentov **externému dodávateľovi,** namiesto toho, aby ich vykonával vo vlastnej réžii. Všetky archívne dokumenty sú súčasťou archívneho dedičstva, a pokiaľ nemôže správu nad nimi vykonávať zriaďovateľ archívu, je nevyhnutné odovzdať ich do správy štátu. § 23 zákona pripúšťa iba správu registratúry inou osobou; archívne dokumenty môžu byť spravované iba zriaďovateľom archívu.

**K bodu 11**

Úprava súvisiaca s doplnením nového písmena b).

**K bodom 12 a 33**

Zosúladenie s vyhláškou Ministerstva školstva, vedy, výskumu a športu SR č. 244/2019 Z. z. o sústave študijných odborov Slovenskej republiky v znení vyhlášky Ministerstva školstva, vedy, výskumu a športu SR č. 26/2023 Z. z. Ministerstvo vnútra SR reagovalo na priame upozornenie zo strany Ministerstva školstva SR.

**K bodu 13**

Archívne dokumenty, ktoré štátny archív prevzal do svojej správy po zrušení archívu zriaďovateľa, nemôžu byť predmetom vrátenia z dôvodu, že sa zriaďovateľ opätovne rozhodol zriadiť si vlastný archív alebo boli odstránené dôvody, pre ktoré Ministerstvo vnútra SR rozhodlo o zrušení archívu. Prevzatím do štátneho archívu sa stáva majetkom štátu. Archívny dokument, ktorý je uložený v štátnom archíve, je nescudziteľný bez ohľadu na jeho pôvodcu.

**K bodu 14**

Zosúladenie s aplikačnou praxou. Ministerstvo vnútra SR riadi proces systematickej digitalizácie archívnych dokumentov, vedie jeho evidenciu a zabezpečuje výber prioritných archívnych fondov na digitalizáciu v kontexte zachovania archívneho dedičstva, verejného záujmu, fyzického stavu archívnych dokumentov, dopyte po informáciách, atď.

**K bodu 15**

Povinnosť zasielať jedno vyhotovenie konzervačnej kópie najvýznamnejších archívnych dokumentov Slovenskému národnému archívu sa týkala procesu mikrofilmovania archívnych dokumentov a nadväzovala na zriadenie ústrednej filmotéky v Slovenskom národnom archíve. Ustanovenie sa stalo obsolentným z dôvodu ukončenia vyhotovovania kópií archívnych dokumentov na mikrofilmoch a jeho nahradením procesom digitalizácie.

**K bodu 16**

Vypúšťa sa právo vlastníka archívneho dokumentu požiadať Ministerstvo vnútra SR o finančný príspevok na ochranu archívneho dokumentu z dôvodu, že Ministerstvo vnútra SR dlhodobo nedisponuje žiadnymi finančnými prostriedkami vyčlenenými na tieto účely. Vlastník archívneho dokumentu znáša všetky finančné náklady na jeho ochranu sám. V prípade, že vlastník nevie zabezpečiť podmienky pre dostatočnú ochranu archívneho dokumentu, môže ho odovzdať do úschovy príslušnému štátnemu archívu.

**K bodu 18**

Použitie legislatívnej skratky zavedenej v bode 6. a sprecizovanie evidencie archívneho dedičstva.

**K bodu 20**

Vzhľadom k tomu, že evidenčné listy archívnych fondov a archívnych zbierok vedú špecializované verejné archívy elektronicky prostredníctvom softvérového programu, upravuje sa povinnosť vyhotovovať a zasielať evidenčné listy v listinnej podobe iba pre archívy právnických osôb a fyzických osôb, ktoré sú orgánmi verejnej moci.

**K bodu 21**

Ide o zosúladenie legislatívy s aplikačnou praxou na úseku vedenia evidencie archívneho dedičstva. Ministerstvo vnútra SR vedie aj evidenciu archívnych dokumentov spravovaných prostredníctvom dvoch mestských archívov a viedlo by v prípade ich zriadenia aj evidenciu archívnych dokumentov archívov samosprávnych krajov.

**K bodu 23**

Na prístup k archívnym dokumentom ich zverejňovaním na webovom sídle nie je potrebná písomná žiadosť.

**K bodu 24**

Archívne dokumenty uložené v štátnych archívoch môžu byť predmetom poskytovania správnych informácií formou vyhotovenia výpisu, odpisu, potvrdenia z archívnych dokumentov a kópie archívnych dokumentov s cieľom riešenia životných situácií občanov, napr. dedičské konanie, preukázanie majetkových práv atď. Ich vydanie je spojené s úhradou správneho poplatku predpísaného zákonom.

Správny poplatok si uplatňujú len štátne archívy. Ostatné typy archívov vyhotovujú odpis, výpis, potvrdenie z archívneho dokumentu a vyhotovenie kópie archívneho dokumentu za poplatok podľa cenníka služieb archívu (úhrada nákladov).

Archívne dokumenty môžu byť predmetom aj predloženia na štúdium v bádateľni archívu. V tomto prípade žiadateľ musí presne identifikovať archívny fond, číslo škatule alebo číslo inventárnej jednotky archívnych dokumentov. Ak žiadateľ počas ich štúdia požaduje z nich vyhotoviť kópie, uhrádza náklady spojené s ich vyhotovením. Výška nákladov je uvedená v cenníku služieb štátnych archívov.

**K bodu 25**

Ide o opätovne zavedený proces doručovania odpisu, výpisu, potvrdenia z archívneho dokumentu alebo osvedčenej kópie archívneho dokumentu do zahraničia viažuceho sa na proces výberu správneho poplatku prostredníctvom zastupiteľských úradov Ministerstva zahraničných vecí a európskych záležitostí SR. Aplikačná prax potvrdila vhodnosť tohto riešenia najmä v krajinách, ktoré nepoužívajú platobnú menu euro.

**K bodu 26**

Evidencia úbytkov nie je a ani v minulosti nebola predmetom poskytovania informácií z nej. Rovnako ako pri evidencii prírastkov a evidencii depozitov sa na ňu nevzťahuje právo na prístup. Ide o zosúladenie aplikačnej praxe so zákonom.

**K bodu 27**

Bádateľský poriadok je súbor pravidiel a predpisov, ktoré určujú, akým spôsobom môže verejnosť pristupovať k archívnym dokumentom a podmienky, za ktorých sú jej predkladané archívne dokumenty na štúdium. Bádateľský poriadok nerieši podmienky vyhotovovania odpisu, výpisu a potvrdenia z archívnych dokumentov, nakoľko ide o činnosť vykonávanú archívmi na úseku správnej agendy, ktorá je spojená s vyrubovaním správnych poplatkov.

**K bodu 28**

Neuvedenie zdroja archívneho dokumentu je vážnym akademickým a etickým pochybením; preto je nevyhnutné, aby sa považovalo za hrubé porušenie bádateľského poriadku. Zdroje archívnych dokumentov musia byť presne uvedené, aby sa zachovala overiteľnosť výskumu a čitatelia štúdií, odborných a vedeckých článkov neboli uvedení do omylu ohľadom vlastníctva, resp. miesta uloženia príslušného archívneho dokumentu.

Úprava súvisí so zavedením legislatívnej skratky v bode 5. Zároveň ide o zosúladenie s aplikačnou praxou. Cenu archívneho dokumentu určuje Akvizičná komisia ministerstva zložená z odborníkov - archivárov, ktorí majú za úlohu posudzovať hodnotu a význam archívnych dokumentov. Pozícia znalca pre odhad ceny archívneho dokumentu v zmysle zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov neexistuje.

**K bodu 31**

Povinnosť pôvodcu registratúry sa dopĺňa a rozširuje o povinnosť uchovávať registratúrne záznamy za dodržania kritéria hodnovernosti, ktoré spočíva v preukázaní vierohodnosti jeho pôvodu, neporušenosti obsahu a čitateľnosti záznamu od okamihu jeho vzniku až do jeho vyradenia z registratúry.

**K bodu 32**

Ustanovenie stratilo opodstatnenie. Zákon novým § 16b pripúšťa možnosť transformácie registratúrneho záznamu a jeho ukladanie v transformovanej podobe do uplynutia lehoty jeho uloženia.

**K bodom 34 a 62**

Ide o jazykovú úpravu, na ktorú Ministerstvo vnútra SR upozornil Jazykovedný ústav Ľudovíta Štúra Slovenskej akadémie vied.

**K bodom 35 a 41**

Ide o zosúladenie s aplikačnou praxou, sprecizovanie textu súvisí s kompetenciami štátneho archívu v § 24a.

**K bodu 36**

Registratúrne záznamy uložené u pôvodcov registratúry môžu byť predmetom poskytovania informácií formou vyhotovenia výpisu, odpisu, potvrdenia z registratúrnych záznamov a kópie registratúrnych záznamov s cieľom riešenia životných situácií občanov, napr. pre potreby nového zamestnávateľa, dedičské konanie, preukázanie majetkových práv a pod. Ich vydanie je spojené s úhradou nákladov za ich vyhotovenie alebo správneho poplatku predpísaného zákonom o správnych poplatkoch.

**K bodu 38**

V archívnych škatuliach sa odovzdávajú neelektronické registratúrne záznamy s trvalou dokumentárnou hodnotou. Ďalej sa precizuje typ obalu archívnych dokumentov pri ich procese odovzdávania do archívu. Termín ochranné obaly zahŕňa rôzne typy materiálov, ako sú napríklad obaly z papiera, plastu alebo fólií. Rozdiel medzi ochrannými obalmi a archívnymi škatuľami spočíva v ich účele, materiáloch a špecifikách použitia. Z uvedeného dôvodu je potrebné presne zadefinovať typ obalu – archívnu škatuľu, aby pôvodca registratúry neodovzdával archívu registratúrne záznamy s trvalou dokumentárnou hodnotou v akomkoľvek obale.

**K bodu 39**

Pôvodcovi registratúry, ktorý vedie správu registratúry v elektronickom systéme správy registratúry sa zavádza nová povinnosť odovzdať po vyraďovacom konaní elektronické archívne dokumenty do elektronického archívu s cieľom získať ich vrátane štruktúrovaných údajov o ich obsahu, štruktúre a väzbách, čím bude zabezpečená ich hodnovernosť, neporušiteľnosť a čitateľnosť obsahu vrátane údajov o správe.

**K bodu 40**

V reakcii na aplikačnú prax, kedy dochádzalo k stratám registratúrnych záznamov z dôvodu nezabezpečenia povinnosti uloženia registratúrnych záznamov bez trvalej dokumentárnej hodnoty viazaných dlhými lehotami uloženia zo strany zanikajúceho pôvodcu registratúry, sa zavádza povinnosť zo strany pôvodcu registratúry zabezpečiť uloženie len tých registratúrnych záznamov bez trvalej dokumentárnej hodnoty, o ktorých rozhodne príslušný štátny archív. Tento krok prispeje k zefektívneniu a najmä k zníženiu množstva ukladaných registratúrnych záznamov bez trvalej dokumentárnej hodnoty do uplynutia ich lehôt uloženia, čo bude mať pozitívny vplyv pre pôvodcov registratúry.

**K bodu 42**

Úprava § 16 ods. 5 zákona vyplýva z úprav § 16 ods. 2 tohto zákona.

**K bodu 43**

Legislatívno-technická úprava.

**K bodu 44**

Postup zmeny podoby registratúrneho záznamu je komplexne upravený v novom § 16b.

**K bodu 45**

Ide o sprecizovanie pôvodného znenia doplneného o spôsoby autorizácie elektronických registratúrnych záznamov v súlade s § 23 zákona o eGovernmente.

**K bodu 46**

Zavedenie možnosti transformácie registratúrneho záznamu je reakciou na aplikačnú prax, kedy v súčasnosti pôvodcovia registratúry všetkých typov a kategórií z hľadiska zabezpečovania výkonu administratívnych činností súvisiacich s udelenými kompetenciami alebo predmetom činnosti bežne transformujú dokumenty. Cieľom ustanovenia je zefektívnenie a ustanovenie pravidiel

* transformácie (transformácia registratúrneho záznamu sa môže vykonať len raz, a to len z hodnoverného registratúrneho záznamu, pričom platí povinnosť uchovávať dokument, ktorý je výsledkom transformácie),
* spôsobu (z neelektronickej do elektronickej alebo naopak, a to zaručenou konverziou, skenovaním do súborového formátu zaručujúceho hodnovernosť dokumentu alebo vytlačením na papier),
* povinnosti (transformáciu musí pôvodca registratúry vykonať takým postupom, zariadením, resp. programovým vybavením, ktoré zabezpečia hodnovernosť transformovaného registratúrneho záznamu, t. j. vierohodnosť, čitateľnosť, neporušenosť obsahu).

Podľa § 16b ods. 4 zákona sú transformované registratúrne záznamy (v elektronickej podobe, alebo neelektronickej podobe) podľa § 16b ods. 2 písm. b) alebo ods. 3 písm. b), použiteľné na plnenie povinností podľa tohto zákona vrátane plnenia povinnosti pôvodcu registratúry podľa § 16 ods. 2 písm. a) „evidovať záznamy, ktoré vznikli z jeho činnosti, a došlé záznamy“. Pôvodca registratúry ich tak môže používať v rámci svojej činnosti.

Nezanedbateľným prínosom zákona je skutočnosť, že ak pôvodca registratúry vykoná transformáciu registratúrnych záznamov podľa týchto pravidiel, povoľuje sa mu vyradiť originály registratúrnych záznamov bez vyraďovacieho konania.

Očakáva sa, že najmä privátna sféra si tento spôsob uchovávania registratúrnych záznamov rýchlo osvojí a pomalými krokmi k tomu pristúpi aj verejná správa.

Hlavným prínosom tohto ustanovenia je, že pôvodca registratúry si sám zvolí podobu uchovávania registratúrnych záznamov, čím sa mu umožní rozhodnúť sa, akým spôsobom chce registratúrne záznamy uchovávať a zabraňuje sa zdvojovaniu registratúry.

**K bodom 47 až 49**

Ide o sprecizovanie ustanovení, ktoré má registratúrny poriadok obsahovať na úseku transformácie registratúrnych záznamov, spôsobov autorizácie elektronických registratúrnych záznamov v súlade s § 23 zákona o eGovernmente, ako aj určenia lehôt uloženia a znakov vecných skupín.

**K bodu 50**

Ide o zosúladenie s aplikačnou praxou.

**K bodom 51 a 52**

Ide o precizovanie § 19 a § 20 v súvislosti so zavedením možnosti osobitného vyraďovacieho konania; zároveň sa v § 19 ods. 3 a 4 rozširujú typy povinných vyhlásení zo strany pôvodcu registratúry, ktoré uvádza v predkladanom návrhu na vyradenie. Pre zefektívnenie vyraďovacieho procesu a zníženie nákladov a ekologického dopadu na vydávanie rozhodnutí v neelektronickej podobe sa zavádza nový inštitút nevydávania rozhodnutí o vyradení registratúrnych záznamov za dodržania podmienok stanovených v zákone.

**K bodu 53**

Precizuje sa typ obalu archívnych dokumentov pri ich procese odovzdávania do archívu. Termín ochranné obaly zahŕňa rôzne typy materiálov, ako sú napríklad obaly z papiera, plastu alebo fólií. Rozdiel medzi ochrannými obalmi a archívnymi škatuľami spočíva v ich účele, materiáloch a špecifikách použitia. Z uvedeného dôvodu je potrebné presne zadefinovať typ obalu – archívnu škatuľu, aby pôvodca registratúry neodovzdával archívu registratúrne záznamy s trvalou dokumentárnou hodnotou v akomkoľvek obale.

**K bodom 54 až 56**

Z dôvodu preberania elektronických archívnych dokumentov je potrebné položky preberacieho zoznamu rozšíriť tak, aby sa informácie netýkali iba neelektronických archívnych dokumentov. Z uvedeného dôvodu sa množstvo preberaných archívnych dokumentov, okrem vyjadrenia o počte odovzdávaných ukladacích jednotiek, dopĺňa o vyjadrenie množstva v bajtoch; pri elektronických archívnych dokumentoch sa upúšťa od vyhlásenia o fyzickom stave archívnych dokumentov a pri elektronickej forme preberacieho protokolu sa vypúšťa požiadavka na doplnenie odtlačku úradnej pečiatky odovzdávajúceho a podpisy príslušných zástupcov.

**K bodu 57**

Ide o doplnenie možností pre pôvodcu registratúry; ak pôvodca registratúry potrebuje registratúrne záznamy, ktorým uplynula lehota uloženia na svoju činnosť, môže ich naďalej ponechať uložené u osoby zodpovednej za správu jeho registratúry, resp. ak ich nepotrebuje na svoju činnosť môže ich vyradiť pred uplynutím lehoty uloženia. V súvislosti s osobitným vyraďovacím konaním by bolo zmätočné ponechať súčasné znenie.

**K bodu 58**

Upravuje sa oprávnenie osvedčovať zhodu s obsahom registratúrnych záznamov vzniknutých z činnosti pôvodcu registratúry správcovi, ktorý spravuje jeho registratúrne záznamy, ak pôvodca registratúry zanikol bez právneho nástupcu.

**K bodu 59**

S plným uplatňovaním čl. 3 Nariadenia EP a Rady (EÚ) 2019/880 zo 17. apríla 2019 o vstupe a dovoze tovaru kultúrnej hodnoty po začatí prevádzky elektronického systému Komisie EÚ pre vydávanie dovozných licencií uvedeného v článku 8 (najneskôr od 28. júna 2025) bude Ministerstvo vnútra SR (Archívna správa SR) príslušným orgánom SR pre vydávanie dovozných licencií pre dovoz predmetu kultúrnej hodnoty archívnej povahy z tretích krajín, ktorý pri vstupe na colné územie Európskej únie podlieha colnému dohľadu alebo colnej kontrole v rámci colného územia Európskej únie v súlade s nariadením (EÚ) č. 952/2013.

**K bodu 60**

Vypúšťa sa možnosť zriaďovateľovi archívu poskytnúť finančné prostriedky na úhradu nákladov potrebných na úpravu priestorov archívu z dôvodu, že Ministerstvo vnútra SR dlhodobo nedisponuje akýmikoľvek finančnými prostriedkami vyčlenenými na tieto účely. Ak pôvodca plánuje zriadiť archív, musí znášať všetky finančné náklady s tým spojené. Ak si pôvodca nezriadi archív, zodpovednosť a finančné náklady za archívne dokumenty vzniknuté z jeho činnosti znáša Ministerstvo vnútra SR prostredníctvom štátneho archívu, v ktorom sú uložené.

**K bodu 61**

Ide o zosúladenie s aplikačnou praxou, Ministerstvo vnútra SR dlhodobo vedie ústrednú evidenciu archívnych pomôcok.

**K bodu 63**

Ide o zosúladenie terminológie používanej v zákone a v nadväzujúcej vyhláške, kde pojem jedinečnosť je nahradený termínom hodnovernosť s výstižnejším zahrnutím kritérií ako sú vierohodnosť pôvodu, neporušenosť obsahu a čitateľnosť záznamu.

**K bodu 64**

Legislatívno-technická úprava.

**K bodu 65**

Použitie legislatívnej skratky zavedenej v bode 6.

§ 24a definuje povinnosti štátneho archívu, právomoci a kompetencie v oblasti evidencie registratúrnych pôvodcov, odborného dozoru správy registratúr a archívov, schvaľovania registratúrnych poriadkov a plánov, rozhodovania o vyraďovaní registratúrnych záznamov a obmedzení prístupu k archívnym dokumentom. Taktiež sa venuje preberaniu archívnych dokumentov podľa kompetencie archívov, sprístupňovaniu archívnych dokumentov, ich vypožičiavaniu, vedeniu informačného systému archívu a poskytovaniu služieb, ako sú vydávanie odpisov, výpisov a potvrdení, ako aj vyhotovovanie kópií dokumentov. Okrem toho upravuje aj výber správnych poplatkov za tieto služby.

**K bodu 66**

Ide o sprecizovanie údajov vedených v evidencii pôvodcov registratúry; doplnením slova „najmä“ sa pridáva dôraz, že nasledujúce informácie v evidencii sú kľúčové, hoci nevylučujú ďalšie aspekty.

**K bodu 67**

Úprava súvisí so zavedením legislatívnej skratky v bode 5. Zároveň ide o zosúladenie s aplikačnou praxou. Cenu archívneho dokumentu určuje Akvizičná komisia ministerstva zložená z odborníkov - archivárov, ktorí majú za úlohu posudzovať hodnotu a význam archívnych dokumentov. Pozícia znalca pre odhad ceny archívneho dokumentu v zmysle zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov neexistuje.

**K bodu 68**

V nadväznosti na § 25 ods. 4 je doplnené ustanovenie o tom, kde je zverejnený vzor osobitného tlačiva pre žiadosť o vývoz archívneho dokumentu v rámci colného územia EÚ.

**K bodu 69**

Ak sa trvalý vývoz neuskutoční držiteľ povolenia je povinný bezodkladne ho vrátiť ministerstvu z dôvodu zachovania evidencie a administratívnej kontroly, zabezpečenia prevencie jeho zneužitia, právnej zodpovednosti (povolenie na trvalý vývoz je viazané na konkrétny prípad a účel.; ak vývoz neprebehne, povolenie stráca svoju platnosť). Bezodkladné vrátenie nepoužitého povolenia je teda nevyhnutné pre udržanie transparentnosti, právnej istoty a administratívnej kontroly nad procesom vývozu.

**K bodu 70**

Gramatická úprava.

**K bodu 71**

Aplikačná prax ukázala, že nie je potrebné vykonávať štátny odborný dozor u pôvodcu registratúry podľa § 16 ods. 5, z ktorého činnosti nevznikajú registratúrne záznamy s trvalou dokumentárnou hodnotou.

**K bodu 72**

Zosúladenie kompetencií štátneho zamestnanca vykonávajúceho štátny odborný dozor s oprávneniami pracovníka kontroly vykonávajúceho kontrolu podľa zákona č. 10/1996 Z. z. o kontrole v štátnej správe v znení neskorších predpisov.

**K bodu 73**

Zosúladenie terminológie z dôvodu, že v § 28 ods. 4 a 5 sa uvádza, že kontrolu vykonáva „štátny zamestnanec“.

**K bodu 74**

V meradle elektronických registratúrnych záznamov vedených a spravovaných pôvodcom registratúry prostredníctvom informačného systému je prirodzené, že pri výkone štátneho odborného dozoru pôvodca registratúry umožní štátnemu zamestnancovi nahliadať priamo do informačného systému správy registratúry, alebo agendového informačného systému. Zároveň sa podporuje ekologické správanie a znižuje plytvanie zdrojmi.

**K bodom 75, 81 a 88**

Ide o zosúladenie terminológie použitej v § 16b.

**K bodu 76**

Ide o sprecizovanie typu povolenia vrátane faktu, že archívne dokumenty, ktoré sú súčasťou archívneho dedičstva Slovenskej republiky, je zakázané trvalo vyviezť.

**K bodom 77 až 80, 84**

K úprave výšky pokuty za priestupok a správny delikt dochádza z dôvodu, že táto suma nebola predmetom novelizácie od začatia platnosti tohto zákona v roku 2002. Po zavedení platobnej meny euro došlo iba k prepočítaniu finančných ukazovateľov z pôvodnej národnej meny na euro podľa stanoveného konverzného kurzu. Výška pokuty sa upravuje aj v nadväznosti na infláciu a potrebu zaokrúhlenia tejto sumy.

**K bodom 82 a 83**

Ide o zosúladenie textu priestupku a správneho deliktu v nadväznosti na povinnosti pôvodcu registratúry stanovené v § 16.

**K bodom 85 a 86**

Ide o zosúladenie terminológie v súvislosti s § 16 ods. 2 písm. p) a novelizačným bodom 76.

**K bodu 87**

Ide o špecifikáciu ustanovení tohto zákona, na ktoré sa nevzťahuje správny poriadok. Táto špecifikácia lepšie reflektuje charakter a účel procesov, než by umožňoval všeobecný správny poriadok.

**Čl. II**

Vypustením § 16 ods. 2 písm. e) zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov stratil odkaz 45ab v zákone č. 431/2002 Z. z. o účtovníctve v znení neskorších predpisov opodstatnenie.

**Čl. III**

Vzhľadom na predpokladanú dĺžku legislatívneho procesu a potrebnú legisvakanciu sa navrhuje, aby zákon nadobudol účinnosť 15. októbra 2025.